C'hoazh eh an da vale diwezhat, hag ar c'huzh-heol am bo evit ma lod. Tour an iliz a zo ker gronnet a liv orañjez evel kroc'hen ur menez bras; an dorgenn d'an tu arall a zo ruz he blev-pin. Spis an amzer braoac'h, evel ma c'hell bout d'ar  goañv hepken. Livoù ar c'huzh-heol... evit tañva div wezh ar livoù-se e vehe ret monet da sellet doc'hte da vintin ivez. Met da vintin, pe e vez labouret, pe neuze e vez, re lies allas, chomet er gêr. Neoazh da vintin, a-fed evned da skouer, e c'hell an den gwelet traoù !  Petra lâret, nemet chom bamet ha dilavar ? Gwelet a ran ur vandennad lostigoù-paelon é tremen ag ur wezenn d'an arall. Ne welan ket o livoù met get stummoù o c'horfoù n'eus ket a fari.  Kemeret em eus ur blantenn ivez evit klask  he anv, met dont a ra soñj din bremañ em eus hi laosket dirak an ti-boulañjer, siwazh...  Sellet a ran doc'h ur bod bennak d'an tu arall ag ar flangenn. Ur blijadur divent a zo é vukiñ e sell àr ur lec'h resis èl-se, klask laou e kroc'henn ar vro èl-se get ho taoulagad.  Anavout pe chom hep anavout ? Bout katapl d'en devout ur sell nevez, hep raksoñj ebet, hep klask reiñ anv ebet da gement tra zo, hep klask displegiñ, a zo brav. Met soñjal a ran ivez er misi a gav un den é welet a-ziabell ur  wezenn, pa oar en doa gwelet ur spesad tok-touseg dibaot doc'h he zreid, un deiz... bout soñj en deus ar park-mañ hag ar park, du-hont, un anv "Park tric'hornek" da skouer. Gouiet eh eus, àr-dreñv ar renkennad gwez haleg-hont, ur feuntan gozh get un delwenn a Sant-Nouiankeupiv... zo ker brav all. Penaos priziiñ talvoudegezh an eil feson da welet an traoù hag eben ?.... Atav, un dra zo, sur, ar re a zo é chom er memp kornad a-hed o buhez a dañva (spi am eus en tañvaont !) levenez an hani a c'hell heuliiñ  c'hoarioù an heol hag ar pevar amzer e plegoù ar vro...  Bout amañ é sellet doc'h an traoù get ur sell arzour pe kas an traoù àr-raok ha kas pelloc'h ar studi-mañ hag ar studi... gast ! an daou zo d'ober, kredapl !    Evit achuiñ get ma freder hiniv e komzin ag an heol. Goude un devezh ker spis èl hiniv, èl rezon, eh oc'h engortoz a welet un heol biskoazh bravoc'h, rusoc'h evit an ifern... ar pezh a oa an heol hiniv, na bout ne oan ket plaset mat evit er gwelet. Redek evit monet da arvestiñ doc'h an  hollgaer a arvest-se ? Hiniv em eus choazet soñjal: "Henoazh, bremañ, eh eus tud é tigor o beg dirak ar voull ruz d'ar mervent, bugale sur-a-walc'h...", klask ijiniñ an niver a dud a-hed ar pezh zo anvet "terminateur" e galleg. Klask soñjal enne e plas soñjal ennin. Ne lâran ket on daet da benn, re vrav e vehe !    Ma, mall eo achuiñ !    Hama, n'ho peus ket soñj ag ar pezh eo ur "lostig-paelon" ?  Droed ho peus da welet ur foto arre: